****

**ОСНОВНА ШКОЛА „ДОСИТЕЈ ОБРАДОВИЋ“**

**ФАРКАЖДИН**

**ПРАВИЛНИК**

**О ДИСЦИПЛИНСКОЈ И МАТЕРИЈАЛНОЈ**

**ОДГОВОРНОСТИ УЧЕНИКА**

**Фаркаждин, 2024. године**

**С А Д Р Ж А Ј**

**I ОСНОВНЕ ОДРЕДБЕ** (Члан 1.)

**II ПРАВА УЧЕНИКА** (Члан 2.)

**III ОБАВЕЗЕ УЧЕНИКА** (Члан 3.)

**IV ВАСПИТНИ РАД СА УЧЕНИКОМ** (Члан 4.)

**V ПОВРЕДЕ ОБАВЕЗА УЧЕНИКА**

Лакше повреде обавеза ученика и васпитне мере (Члан 5.) (Члан 6.)

Теже повреде обавеза ученика и васпитно-дисциплинске мере(Члан 7.) (Члан 8.)

**VI ПОВРЕДЕ ЗАБРАНЕ УЧЕНИКА**

Забрана дискриминације (Члан 9.)

Забрана насиља, злостављања и занемаривања (Члан 10.)

Забрана понашања које вређа углед, част или достојанство (Члан 11.)

Одговорност ученика за повреду забране (Члан 12.)

**VII ВАСПИТНО - ДИСЦИПЛИНСКИ ПОСТУПАК** (Члан 13.) (Члан 14.) (Члан 15.)

**VIII ВАСПИТНЕ И ВАСПИТНО - ДИСЦИПЛИНСКЕ МЕРЕ** (Члан 16.)

Друштвено-користан односно хуманитарни рад (Члан 17.) (Члан 18.) (Члан 19.) (Члан 20.)

Начин евидентирања и праћења друштвено-корисног односно хуманитарног рада (Члан 21.)

Извештавање о ефектима друштвено-корисног односно хуманитарног рада (Члан 22.)

**IX ОЦЕЊИВАЊЕ ВЛАДАЊА УЧЕНИКА** (Члан 23.)

Описна оцена из владања у току полугодишта (Члан 24.)

Бројчане оцене из владања у току полугодишта (Члан 25.)

Закључна оцена из владања (Члан 26.)

Смањење оцене из владања (Члан 27.) (Члан 28.)

**X** **МАТЕРИЈАЛНА ОДГОВОРНОСТ УЧЕНИКА** (Члан 29.)

**XI ПРАВНА ЗАШТИТА УЧЕНИКА** (Члан 30.) (Члан 31.)

**XII ЗАВРШНЕ ОДРЕДБЕ** (Члан 32.) (Члан 33.) (Члан 34.)

На основу члана 119. став 1. тачка 1), у вези са члановима 83. - 86. Закона о основама система образовања и васпитања („Службени гласник РС“, бр. 88/2017, 27/2018. – др. закони, 10/2019, 6/2020, 129/2021 и 92/2023, у даљем тексту: Закон), члана 106. став 1. тачка 1) Статута Основне школе „Доситеј Обрадовић“ у Фаркаждину (у даљем тексту: Статут), број 272 од 26.04.2024. године, и чланова 25. – 28. Пословника о раду Школског одбора Основне школе „Доситеј Обрадовић“ Фаркаждин, бр. 383 од 30.06.2022. године, на седници одржаној 04.11.2024. године, Школски одбор Основне школе „Доситеј Обрадовић“ у Фаркаждину донео је

**ПРАВИЛНИК О ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА**

**у Основној школи „Доситеј Обрадовић“ у Фаркаждину**

**I ОСНОВНЕ ОДРЕДБЕ**

Члан 1.

Правилником о дисциплинској и материјалној одговорности ученика (у даљем тексту: Правилник) у Основној школи „Доситеј Обрадовић“ у Фаркаждину (у даљем тексту: Школа) уређују се права, обавезе и одговорност ученика, васпитни рад са ученицима, васпитно-дисциплински поступак, васпитне и васпитно-дисциплинске мере, друштвено-користан рад ученика, оцењивање владања ученика, материјална одговорност ученика правна заштита ученика.

**II ПРАВА УЧЕНИКА**

Члан 2.

Права ученика остварују се у складу са потврђеним међународним уговорима, Законом и другим законима.

Школа, односно запослени у Школи дужни су да обезбеде остваривање права детета и ученика, а нарочито право на:

1)квалитетан образовно-васпитни рад који обезбеђује остваривање општих принципа и циљева образовања и васпитања, прописаних Законом;

2)уважавање личности;

3)подршку за свестрани развој личности, подршку за посебно исказане таленте и њихову афирмацију;

4)заштиту од дискриминације, насиља, злостављања и занемаривања;

5)благовремену и потпуну информацију о питањима од значаја за образовање и васпитање;

6)информације о правима и обавезама;

7)учествовање у раду органа Школе, у складу са законом;

8)слободу удруживања у различите групе, клубове и организовање ученичког парламента;

9)јавност и образложење оцене и подношење приговора на оцену и испит;

10)покретање иницијативе за преиспитивање одговорности учесника у образовно-васпитном процесу уколико права из става 2. тачке 1) до 9) овог члана нису остварена;

11)заштиту и правично поступање Школе према детету и ученику;

12)стипендију, кредит, смештај и исхрану у дому ученика, у складу са посебним законом;

13)друга права у области образовања и васпитања, у складу са законом.

У остваривању својих права ученик не сме да угрожава друге у остваривању њихових права.

**III ОБАВЕЗЕ УЧЕНИКА**

Члан 3.

Ученик има обавезу да:

1)редовно похађа наставу и извршава школске обавезе;

2)поштује правила понашања у Школи, одлуке директора Школе (у даљем тексту: Директор) и органа Школе;

3)ради на усвајању знања, вештина и ставова утврђених Школским програмом, прати сопствени напредак и извештава о томе наставнике и родитеље, односно друге законске заступнике;

4)не омета извођење наставе и не напушта час без претходног одобрења наставника;

5)поштује личност других ученика, наставника и осталих запослених у Школи;

6)чува имовину Школе и чистоћу и естетски изглед школских просторија;

7)се стара о очувању животне средине и понаша се у складу са правилима еколошке етике;

8)у поступку оцењивања покаже своје стварно знање без коришћења разних облика преписивања и других недозвољених облика помоћи;

9)се стара о личној уредности и пристојном изледу;

10)доноси прибор за рад, уџбенике, опрему и друга средства неопходна за рад на часовима;

11)се не понаша недолично према наставницима, другим запосленим у Школи, ученицима и родитељима, односно другим законским заступницима ученика, у Школи и ван ње;

12)уредно обавештава родитеље, односно друге законске заступнике о свом учењу, владању и оценама, као и порукама од одељењског старешине.

**IV ВАСПИТНИ РАД СА УЧЕНИКОМ**

Члан 4.

Према ученику који врши повреду правила понашања у Школи или не поштује одлуке Директора и органа Школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чланова 110 – 112. Закона, Школа уз учешће родитеља, односно другог законског заступника, појачава васпитни рад.

Васпитни рад из става 1. овог члана остварује се активностима у оквиру одељењске заједнице, стручним радом одељењског старешине, стручног сарадника – педагога и посебних тимова. Када је неопходно, Школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

Одељењски старешина, заједно са стручним сарадником – педагогом, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка.

Одељењски старешина води посебну педагошку евиденцију о појачаном васпитном раду у коју се уносе подаци о догађају, учесницима, временској динамици, предузетим активностима и мерама и оствареним резултатима тог рада.

Резултате појачаног васпитног рада, на основу заједничког извештаја одељењског старешине, стручног сарадника - педагога и тимова, Директор, односно наставничко веће узима у обзир приликом изрицањa васпитно - дисциплинске мере.

Са учеником који ван простора Школе, односно другог простора у коме Школа остварује образовно-васпитни рад, учини повреду забране из чланова 110 – 112. Закона, Школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

**V ПОВРЕДЕ ОБАВЕЗА УЧЕНИКА**

**Лакше повреде обавеза ученика и васпитне мере**

Члан 5.

Ученик одговара за лакше повреде обавеза.

Лакше повреде обавеза ученика су:

1)неоправдано изостајање са наставе и других облика образовно-васпитног рада до 25 часова у току школске године;

2)ометање рада у одељењу;

3)недолично понашање према другим ученицима, наставницима, стручним сарадницима и другим запосленим у Школи;

4)изазивање нереда у просторијама Школе и школском дворишту;

5)непоштовање одлука надлежних органа Школе;

6)необавештавање родитеља, односно другог законског заступника о резултатима учења и владања и непреношење порука одељењског старешине, других наставника и стручног сарадника - педагога;

7)оштећење школске зграде, просторија, инвентара, инсталација и прибора запослених у Школи;

8)оштећење или уништење личних ствари и прибора других ученика, наставника и других запослених у Школи;

9)неоправдано кашњење на редовну наставу и друге облике образовно-васпитног рада;

10)нарушавање естетског изгледа Школе и школског дворишта;

11)неспремност за почетак наставе, ако се после звона не налази на свом месту спреман за почетак наставе;

12)својевољно раније напуштање часа и других активности у Школи;

13)злоупотреба лекарског оправдања;

14)непријављивање, у својству редара, оштећења школске или личне имовине наставнику, дежурном наставнику, чистачици или домару, или недавање тачних информација наставницима о одсутним ученицима пре почетка часа;

15)неуредна и непримерена лична хигијена и облачење, односно одевање које није у складу са правилима облачења у Школи;

16)улажење у зборницу и друге службене просторије у Школи без позива и одобрења.

Члан 6.

За лакшу повреду обавезе ученика могу се изрећи васпитне мере:

1)опомена;

2)укор одељењског старешине;

3)укор одељењског већа, на основу изјашњавања наставника који изводе наставу у одељењу ученика, у складу са општим актом Школе.

Васпитне мере из става 1. овог члана изричу се ученику без вођења васпитно-дисциплинског поступка, у школској години у којој је учињена повреда обавезе.

Опомену и укор одељењског старешине изриче одељењски старешина.

Опомена одељењског старешине изриче се за лакшу повреду обавеза неоправдано изостајање из Школе са часова наставе и других облика образовно васпитног рада до 8 часова.

Опомена се изриче пред одељењском заједницом и евидентира у педагошку документацију одељењског старешине.

Укор одељењског старешине изриче се за лакшу повреду обавеза неоправдано изостајање из Школе са часова наставе и других облика образовно васпитног рада од 9 до 15 часова, односно поновљену лакшу повреду за коју је изречена опомена одељењског старешине из става 4. овог члана;

Укор одељењског старешине се изриче пред одељењском заједницом и евидентира у педагошку документацију одељењског старешине.

Укор одељењског већа изриче се за лакшу повреду обавеза неоправдано изостајање из Школе са часова наставе и других облика образовно васпитног рада од 16 до 25 часова и у случају кад је већ изречена опомена или укор одељењског старешине, а те мере нису имале васпитног утицаја на поправљање понашања ученика.

Укор одељењског већа изриче Одељењско веће на предлог одељењског старешине или Тима за заштиту од, дискриминације, насиља, злостављања и занемаривања.

Изречена мера се уноси у педагошку документацију одељењског старешине.

Услов за изрицање васпитне мере је претходно предузимање активности појачаног васпитног рада са учеником.

Одељењски старешина је дужан да води рачуна о поступности у изрицању мера.

Одељењски старешина је дужан да о неоправданом изостајању ученика са наставе као и чињењу лакших и тежих повреда обавеза ученика и повреда забрана из чланова 110 – 112. Закона обавести родитеља, односно другог законског заступника ученика без одлагања.

**Теже повреде обавеза ученика и васпитно-дисциплинске мере**

Члан 7.

Теже повреде обавеза ученика прописане су Законом.

За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1)уништење, оштећење, скривање, изношење, преправка или дописивање података у евиденцији коју води Школа или друга организација, односно орган;

2)преправка или дописивање података у јавној исправи коју издаје Школа или орган, односно исправи коју изда друга организација;

3)уништење или крађа имовине Школе, дома ученика или друге организације или органа у чијем објекту остварује право на смештај, исхрану и васпитни рад, привредног друштва, предузетника, ученика или запосленог;

4)поседовање,подстрекавање, помагање, давање другом ученику и употреба психоактивних супстанци, односно алкохола, дрога и никотинских производа;

5)уношење у Школу или другу организацију оружја, пиротехничког средства или другог предмета којим може да угрози или повреди друго лице;

6)понашање којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван Школе, а које Школа организује и које доводи до њиховог физичког и психичког повређивања;

7)употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

8)неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране Школе;

9)учестало чињење лакших повреда обавеза у току школске године, под условом да су предузете неопходне мере из члана 4. Правилника ради корекције понашања ученика.

За повреде из става 8. тачке 8) и 9) овог члана обавезна је поступност у изрицању мера.

Члан 8.

За тежу повреду обавезе ученику се изриче васпитно-дисциплинска мера:

1)укор директора;

2)укор наставничког већа.

Васпитно-дисциплинска мера изриче се ученику по спроведеном васпитно-дисциплинском поступку у коме је утврђена одговорност ученика.

Васпитно-дисциплинска мера изриче се ученику у школској години у којој је учињена тежа повреда обавезе ученика.

**VI ПОВРЕДЕ ЗАБРАНЕ УЧЕНИКА**

**Забрана дискриминације**

Члан 9.

У Школи су, у складу са чланом 110. Закона, забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Школа је дужна да предузме све мере прописане Законом када се посумња или утврди дискриминаторно понашање у Школи.

Ближе критеријуме за препознавање облика дискриминације од стране запосленог, детета, ученика, одраслог, родитеља, односно другог законског заступника или трећег лица у Школи, заједнички прописују министар надлежан за образовање и министар надлежан за људска и мањинска права.

Поступање Школе када се посумња или утврди дискриминаторно понашање, начине спровођења превентивних и интервентних активности, обавезе и одговорности запосленог, детета, ученика, одраслог, родитеља, односно другог законског заступника, трећег лица у Школи, органа и тела Школе и друга питања од значаја за заштиту од дискриминације, прописује министар надлежан за образовање (у даљем тексту: Министар).

**Забрана насиља, злостављања и занемаривања**

Члан 10.

У Школи је, у складу са чланом 111. Закона, забрањено физичко, психичко, социјално, сексуално, дигитално и свако друго насиље, злостављање и занемаривање запосленог, детета, ученика, одраслог, родитеља, односно другог законског заступника или трећег лица у Школи.

Повреде забране, из става 1. овог члана, које запослени учини према другом запосленом у Школи, уређују се законом.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој детета, ученика и одраслог.

Школа је дужна да одмах поднесе пријаву надлежном органу ако се код детета, ученика или одраслог примете знаци насиља, злостављања или занемаривања.

Под физичким насиљем, у смислу Закона, сматра се физичко кажњавање детета, ученика или одраслог од стране запосленог, родитеља, односно другог законског заступника или трећег лица у Школи, свако понашање које може да доведе до стварног или потенцијалног телесног повређивања детета, ученика, одраслог или запосленог, насилно понашање запосленог према детету, ученику или одраслом, као и ученика и одраслог према другом ученику, одраслом или запосленом.

Под психичким насиљем, у смислу Закона, сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем, у смислу Закона сматра се искључивање детета, ученика и одраслог из групе вршњака и различитих облика активности Школе.

Под сексуалним насиљем и злостављањем, у смислу Закона, сматра се понашање којим се дете и ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем, у смислу Закона, сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта, четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостављања и занемаривања почињен од стране родитеља, односно другог законског заступника или трећег лица у Школи.

Министарство надлежно за образовање (у даљем тексту: Министарство) врши пријем пријава у вези са насиљем, злостављањем и занемаривањем ученика путем софтверског решења – Националне платформе за превенцију насиља које укључује децу – Чувам те.

Протокол поступања у установи у одговору на насиље, злостављање и занемаривање, садржај и начин спровођења превентивних и интервентних активности, услове и начине за процену ризика, начине заштите од насиља, злостављања и занемаривања, као и могућност коришћења софтверског решења – Националне платформе за превенцију насиља које укључује децу – Чувам те, прописује Министар.

**Забрана понашања које вређа углед, част или достојанство**

Члан 11.

Забрањено је, у складу са чланом 112. Закона, свако понашање запосленог према детету, ученику и одраслом, детета, ученика и одраслог према запосленом, родитеља, односно другог законског заступника или трећег лица према запосленом, запосленог према родитељу, односно другом законском заступнику, детета, ученика и одраслог према другом детету, ученику или одраслом, којим се вређа углед, част или достојанство.

Директор је дужан да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности Школе.

Ближе услове о начинима препознавања понашања којима се вређа углед, част или достојанство у установи, заједнички прописују Министар и министар надлежан за људска и мањинска права.

Поступање установе када се посумња или утврди вређање угледа, части или достојанства, начине спровођења превентивних и интервентних активности, услове и начине за процену ризика, начине заштите и друга питања од значаја за заштиту, прописује Министар.

**Одговорност ученика за повреду забране**

Члан 12.

Ученик одговара за повреду забране ако је забрана у време када је повреда учињена била прописана Законом.

**VII ВАСПИТНО – ДИСЦИПЛИНСКИ ПОСТУПАК**

Члан 13.

За теже повреде обавеза ученика и за повреде забране из члaнова 110–112. Закона, односно чланова 9.-11. Правилника, Школа води васпитно-дисциплински поступак о којем обавештава родитеља, односно другог законског заступника ученика.

Школа обавештава Министарство о повреди забране из члaнова 110–112. Закона, односно чланова 9.-11. Правилника, у складу са прописима којима се уређују критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

За учињену тежу повреду обавезе ученика Директор закључком покреће васпитно-дисциплински поступак најкасније у року од пет радних дана од дана сазнања, а за учињену повреду забране из члaнова 110–112. Закона, односно чланова 9.-11. Правилника, закључком покреће поступак одмах, а најкасније у року од два радна дана од дана сазнања, о чему одмах, а најкасније наредног радног дана, обавештава родитеља, односно другог законског заступника ученика.

Изузетно од става 3. овог члана, за учињене теже повреде обавеза ученика из члана 7. став 3. тачке 4) и 5) Правилника, Директор закључком покреће васпитно-дисциплински поступак одмах, а најкасније у року од два радна дана од дана сазнања, о чему одмах обавештава родитеља, односно другог законског заступника ученика.

Директор води поступак и окончава га решењем.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

Уколико се родитељ, односно други законски заступник ученика, који је уредно обавештен, не одазове да присуствује васпитно-дисциплинском поступку, Директор поставља одмах, а најкасније наредног радног дана, стручног сарадника- педагога да у том поступку заступа интересе ученика, о чему одмах обавештава надлежни центар за социјални рад.

Васпитно-дисциплински поступак окончава се доношењем решења у року од 30 дана од дана покретања.

У оквиру појачаног васпитног рада са ученицима реализује се и друштвено-корисни, односно хуманитарни рад.

Изузетно од става 8. овог члана, у случају учињене теже повреде обавеза ученика из члана 7. став 3. тачке 4) и 5) Правилника и повреде забране, васпитно-дисциплински поступак окончава се доношењем решења у року од 20 дана од дана покретања.

У васпитно дисциплинском поступку који је покренут за тежу повреду обавезе ученика из члана 7. став 3. тачке 4) и 5) Правилника и повреду забране, ученик може бити удаљен из непосредног образовно-васпитног рада који обухвата обавезну наставу и остале облике образовно-васпитног рада.

Ученик може бити удаљен из непосредног образовно-васпитног рада и осталих облика образовно-васпитног рада најкраће пет радних дана, а најдуже до окончања васпитно-дисциплинског поступка.

Директор, након процене тима за заштиту од дискриминације, насиља, злостављања и занемаривања, у складу са протоколом поступања у установи у одговору на насиље, злостављање и занемаривање и правилником о друштвено-корисном, односно хуманитарном раду, доноси решење о удаљењу ученика из става 11. овог члана.

Током удаљења ученика из става 11. овог члана, ученик, родитељ, односно други законски заступник ученика је дужан да се информише о току наставног процеса и да садржаје програма наставе и учења прати уз употребу наставног материјала који је Школа у обавези да достави ученику ради обезбеђивања континуитета у образовању.

Школа је дужна да о удаљењу ученика из става 11. овог члана обавести надлежни центар за социјални рад ради заједничког деловања у реализацији појачаног васпитног рада.

Пре доношења решења о удаљењу морају се утврдити све чињенице које су од значаја за одлучивање.

Подаци о изреченим васпитним и васпитно-дисциплинским мерама морају бити унети у одговарајући део обрасца преводнице приликом превођења ученика у другу основну школу у току школске године.

Школа у којој ученик наставља школовање у обавези je да прати понашање ученика и спроводи појачан васпитни рад у сарадњи са надлежним центром за социјални рад и другим установама спољашње заштитне мреже.

Члан 14.

Закључак о покретању васпитно-дисциплинског поступка садржи податке о ученику против кога треба да се покрене поступак, и то име и презиме ученика, одељење и разред, опис теже повреде ученика, време, место и начин извршења и доказе, као и датум, место и време одржавања усмене расправе.

Закључак из става 1. овог члана треба да садржи и обавезу да се ученик саслуша у присуству родитеља, односно другог законског заступника, да се тражи писана изјава и извођење других доказа.

Закључак из става 1. овог члана се доставља ученику, тј. родитељу, односно другом законском заступнику ученика, одељењском старешини и стручном сараднику-педагогу.

Поступак води Директор, уз присуство одељењског старешине или другог наставника и стручног сарадника- педагога.

Током саслушања води се записник који потписују сви присутни.

Након прикупљених свих релевантних доказа, ученик који је учинио тежу повреду обавезе или повреду забране даје усмену изјаву у присуству родитеља, односно другог законског заступника, читају се изјаве сведока, и он о тим изјавама треба да се изјасни, а ако је то неопходно и да се суочи са сведоцима.

Члан 15.

У поступку утврђивања одговорности ученика потребно је водити рачуна о разлозима који искључују постојање повреде обавезе или повреде забране, а то је радња извршена у нужној одбрани или крајњој нужди као и о разлозима који искључују кривицу.

Приликом одлучивања Директор ће имати у види тежину учињене повреде и њене последице, степен одговорности ученика, раније понашање ученика, понашање после учињене повреде, узраст ученика и друге олакшавајуће и/или отежавајуће околности.

**VIII ВАСПИТНЕ И ВАСПИТНО - ДИСЦИПЛИНСКЕ МЕРЕ**

Члан 16.

За повреду обавезе, односно забране, прописане Законом и Правилником могу да се изрекну мере, и то:

1)за лакшу повреду обавеза ученика, васпитна мера – опомена, укор одељењског старешине или укор одељењског већа, на основу изјашњавања наставника који остварују наставу у одељењу ученика, у складу са општим актом Школе;

2)за тежу повреду обавеза ученика, васпитно-дисциплинска мера – укор Директора и укор наставничког већа;

3)за учињену повреду забране из члaнова 110–112. Закона, односно чланова 9.-11. Правилника, васпитно-дисциплинска мера:

(1)укор Директора или укор наставничког већа;

(2)премештај ученика од петог до осмог разреда у другу основну школу на основу одлуке наставничког већа, уз сагласност школе у коју прелази, а уз обавештавање родитеља, односно другог законског заступника.

Изузетно од става 1. овог члана, за теже повреде обавеза ученика из члана 7. став 3. тачке 4) и 5) Правилника (поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа и уношење у Школу или другу организацију оружја, пиротехничког средства или другог предмета којим може да угрози или повреди друго лице), ученику се може изрећи васпитно-дисциплинска мера – премештај у другу основну школу.

Васпитна мера изриче се ученику за лакшу повреду обавезе из става 1. тачка 1) овог члана без вођења васпитно-дисциплинског поступка.

Мера из става 1. овог члана може да се изрекне ученику ако је Школа претходно предузела неопходне активности из члана 4. Правилника, тј. појачан васпитни рад.

Када предузете неопходне активности доведу до позитивне промене понашања ученика, обуставиће се поступак, осим ако је учињеном повредом забране из члaнова 110–112. Закона, односно чланова 9.-11. Правилника, озбиљно угрожен интегритет другог лица.

Мера из става 1. тачке 2) и 3) и става 2. овог члана изриче се ученику након спроведеног васпитно-дисциплинског поступка и утврђене одговорности и утиче на оцену из владања у току полугодишта и на закључну оцену из владања.

Изузетно, одељењски старешина по прибављеној процени тима за заштиту ученика предлаже одељењском већу смањење закључне оцене из владања на крају другог полугодишта ученику који учини тежу повреду обавезе ученика или повреду забране из члaнова 110–112. Закона, односно чланова 9.-11. Правилника, на крају другог полугодишта, када није могуће водити васпитно-дисциплински поступак.

Васпитна и васпитно-дисциплинска мера изричу се у школској години у којој је учињена повреда обавезе ученика.

Када ученик изврши повреду обавезе, односно забране из члaнова 110–112. Закона, односно чланова 9.-11. Правилника, Школа одмах, а најкасније наредног радног дана од дана сазнања обавештава родитеља, односно другог законског заступника и укључује га у одговарајући поступак.

Ученик, тј. родитељ, односно други законски заступник има право да поднесе жалбу Школском одбору на изречену васпитно-дисциплинску меру за извршену тежу повреду обавезе ученика или за повреду забране из члaнова 110–112. Закона, односно чланова 9.-11. Правилника, у року од осам дана од дана достављања решења о утврђеној одговорности и изреченој мери.

Школски одбор решава по жалби из става 10. овог члана у року од 15 дана од дана достављања жалбе од стране ученика, тј. родитеља, односно другог законског заступника.

Жалба одлаже извршење решења Директора.

**Друштвено – користан односно хуманитарни рад**

Члан 17.

Друштвено-користан, односно хуманитарни рад (у даљем тексту: друштвено-користан рад) рад се планира и реализује у оквиру појачаног васпитног рада ученика за учињену лакшу и тежу повреду обавеза ученика, као и повреда забране из члaнова 110–112. Закона, односно чланова 9.-11. Правилника, а водећи рачуна о психофизичкој и здравственој способности, узрасту и достојанству ученика.

У ситуацији повреде забране из члaнова 110–112. Закона, односно чланова 9.-11. Правилника или теже повреде обавеза ученика, када се израђује план појачаног васпитног рада за ученика, тим за заштиту од дискриманиције, насиља, злостављања и занемаривања у сарадњи са родитељима, односно другим законским заступницима ученика, одређује активности друштвено-корисног рада за ученика.

У ситуацијама лакше повреде обавеза ученика и првог нивоа вршњачког насиља када се планирају активности појачаног васпитног рада за ученика, одељењски старешина у сарадњи са родитељима, односно другим законским заступницима одређује активности друштвено-корисног рада за ученика.

Родитељ, односно други законски заступник је дужан да активно учествује у остваривању плана појачаног васпитног рада, као и реализацији друштвено-корисног рада.

Родитељ, односно други законски заступницик је одговоран ако ученик одбије да учествује у реализацији активности друштвено-корисног рада, у складу са законом.

Школа планира активности у складу са својим потребама, специфичностима, могућностима, условима и циљевима, самостално или у сарадњи са релевантним институцијама, организацијама, локалном заједницом и сл.

Запослени у Школи планирају и реализују активности друштвено-корисног рада заједно са ученицима, уз неопходно укључивање родитеља, односно других законских заступника.

Друштвено-користан рад остварује се у просторијама Школе под надзором наставника, у складу са проценом, уз учешће родитеља, односно других законских заступника, Директора, односно стручног сарадника-педагога, или ван просторија Школе у сарадњи са надлежним центром за социјални рад и другим релевантним установама, односно институцијама.

Активности друштвено-корисног рада се могу организовати и остваривати у групи, одељењу, разреду, као и у другој установи, самостално или уз подршку вршњака, запослених, Директора, родитеља, односно других законских заступника и др.

У оквиру појачаног васпитног рада, приликом планирања активности друштвено-корисног рада потребно је да се узму у обзир особености ученика и врста повреде која је извршена.

Планиране активности не смеју угрожавати достојанство, психички и физички интегритет ученика, безбедност и здравље.

Активности морају бити примерене узрасту и у смислено логичкој вези са учињеном повредом обавеза ученика, односно повредом забране.

Одабрана активност друштвено-корисног рада треба да има за сврху развој вредносног система ученика који је извршио насиље и реализација те активности не сме доводити до виктимизације особе која је претрпела насиље.

За друштвено-користан рад прописује се временски период, односно динамика, начин остваривања, праћења и извештавања о остваривању и ефектима активности у оквиру плана појачаног васпитног рада.

Приликом одређивања активности друштвено-корисног рада у оквиру појачаног васпитног рада одређује се трајање те активности, учесталост и временски период, односно динамика, узимајући у обзир карактеристике ученика, његов узраст и оптимално време за квалитетно и делотворно остваривање активности.

Препоручено трајање активности је од 30 до 60 минута и диманика остваривања одређује се у складу са карактеристикама активности и планом појачаног васпитног рада, уз препоруку да активности буду организоване до четири пута недељно током четири недеље.

Евидентирање и евалуација ефеката друштвено-корисног рада се врши приликом утврђивања оцена ученика из владања од другог разреда, у току и на крају полугодишта, као и у оквиру извештаја о појачаном васпитном раду ученика и извештаја о реализацији годишњег плана рада Школе, у оквиру плана заштите од насиља.

.

Члан 18.

За учињене лакше повреде обавезе ученика могуће су следеће активности друштвено-корисног рада:

-продужење обавезе редара;

-писање рада са темом везаном за повреду обавезе;

-израда паноа везаног за одређену тему;

-брига о простору у коме бораве ученици;

-помоћ наставнику;

-помоћ дежурном наставнику;

-помоћ стручном сараднику – педагогу или библиотекару;

-помоћ у административним пословима;

-помоћ школским тимовима;

-организовање хуманитарне акције;

-помоћ домару;

-помоћ чистачицама;

-учешће о организовању предавања спољних сарадника;

-помоћ у трпезарији;

-помоћ наставницима у ваннаставним активностима;

-уређење школског дворишта;

-учешће у организовању културних, спортских и других активности у Школи;

-израда флајера, стрипова и сл. о небезбедном понашању и др.

Члан 19.

За учињене теже повреде обавеза ученика могуће су следеће активности друштвено-корисног рада:

-укључивање у припрему материјала и израду летописа или часописа Школе;

-приказ о значају евиденција и јавних исправа (ако су повреде везане за евиденције, јавне исправе);

-презентације везане за чување имовине Школе, имовине других и личне имовине;

-брига о простору у коме се борави,

-помоћ у одржавању Школе (код повреда обавеза везаних за уништење или крађу имовине);

-помоћ у изради брошура и материјала за рад и учешће у предавањима у вези са темама које су везане за систем вредности за које се жели да их ученик промени (код повреда обавеза у вези са уношењем и коришћењем разних средстава - пиротехничких, коришћења психоактивних супстанци, алкохола и сл.);

-помоћ тиму за заштиту од дискриманације, насиља, злостављања и занемаривања у организовању предавања на теме у вези са повредом;

-помоћ наставнику, дежурном наставнику, стручном сараднику – педагогу или библиотекару, домару, чистачицама;

-помоћ у извођењу презентација везаних за теме заштите личних података на интернету;

-помоћ наставнику или стручном сараднику - педагогу на прикупљању материјала за остваривање предавања на одређену тему и др.

Члан 20.

За учињене повреде забране из члaнова 110–112. Закона, односно чланова 9.-11. Правилника могуће су следеће активности друштвено-корисног рада::

-организовање предавања на тему људских права и права детета;

-организовање предавања за ученике на теме везана за грађанска права, обавезе и одговорности;

-организовање предавања за родитеље, односно друге законске заступнике ученика везана за грађанска права, обавезе и одговорности;

-учествовање у организовању хуманитарне акције за помоћ угроженима;

-подршка-помоћ педагошком асистенту или личном пратиоцу у пружању подршке ученицима.

**Начин евидентирања и праћења друштвено-корисног односно хуманитарног рада**

Члан 21.

Одељески старешина уз подршку члана одељењског већа или стручног сарадника-педагога врши евиденциjу о току спровођења активности од момента доношења одлуке о друштвено-корисном раду, на следећи начин:

-отвара евиденциони картон о току спровођења активности друштвено-корисног рада;

-у картону уписуjе датум доношења одлуке, односно решења и ко jу jе донео;

-у картону уписуjе име и презиме ученика на кога се односе утврђене активности;

-у картону уписуjе име и презиме родитеља, односно другог законског заступника на кога се односе утврђене активности, одговорног за активно учествовање у остваривању плана активности, као и одговорног у случаjу да ученик одбиjе да остваруjе друштвено-корисни рад;

-у картону уписуjе име и презиме члана одељењског већа, односно стручног сарадника-педагога задуженог за праћење тока спровођења активности, односно име и презиме одељењског старешине ако самостално прати исте активности;

-у картону уписуjе назив, место и време планираних активности из одлуке, односно решења;

-у картону уписуjе начин праћења спровођења активности коjе одељењски старешина спроводи самостално или уз подршку члана одељењског већа или стручног сарадника-педагога;

-у картону уписуjе датуме и временски период извршених активности од стране ученика;

-у картону уписуjе датуме обављених разговора са стручним сарадником - педагогом и родитељем, односно другим законским заступником, као и садржину односно активности учешћа родитеља, односно другог законског заступника у спровођењу плана активности;

-констатуjе одбиjање ученика да остваруjе друштвено-корисни рад;

-констатуjе одбиjање родитеља, односно законског заступника да учествуjе у остваривању плана активности или да не предузима довољно активности у случаjу када ученик одбиjе да остваруjе друштвено-корисни рад;

-предлаже мере Директору за покретање прекршаjног, односно кривичног поступка према родитељу, односно другом законском заступнику и доставља му податке неопходне за покретање тих поступака (разлоге, тj. чињенице за покретање поступка, име, презиме, адресу и сл.);

-констатуjе успешност или неуспешност спроведених активности друштвено-корисног рада;

-констатуjе датум сачињавања, односно предаjе надлежном органу;

-предлаже одељењском већу смањење оцене из владања.

**Извештавање о ефектима друштвено-корисног односно хуманитарног рада**

Члан 22.

Извештаj о ефектима спроводених активности друштвено-корисног рада коjи одељењски старешина доставља надлежном органу може бити сачињен на jедан од два могућа начина:

-доставом евиденционог картона са свим елементима прописаним чланом 21. Правилника;

-доставом извештаjа коjи садржи констатациjу успешно, односно неуспешно спроведене активности друштвено-корисног рада и разлоге за констатовање утврђеног стања.

**IX ОЦЕЊИВАЊЕ ВЛАДАЊА УЧЕНИКА**

Члан 23.

Владање ученика првог разреда основног образовања и васпитања оцењује се у току и на крају првог и другог полугодишта описном оценом која не утиче на општи успех ученика.

Закључна оцена из владања ученика првог разреда јесте: примерно, врло добро, добро, задовољавајуће и незадовољавајуће и не утиче на општи успех ученика

Владање ученика од другог разреда основног образовања и васпитања оцењује се бројчано у току и на крају првог и другог полугодишта и утиче на општи успех.

Ученик се оцењује најмање два пута у полугодишту из владања.

Оцена из владања ученика од другог разреда основног образовања и васпитања јесте бројчана, и то: примерно (5), врло добро (4), добро (3), задовољавајуће (2) и незадовољавајуће (1), и утиче на општи успех ученика

Закључна оцена из владања јесте бројчана, и то: примерно (5), врло добро (4), добро (3), задовољавајуће (2) и незадовољавајуће (1) и улази у општи успех ученика.

Приликом оцењивања владања сагледава се понашање ученика у целини, имајући при том у виду и ангажовање ученика у активностима изван наставе у складу са Школским програмом (слободне активности, ученичка задруга, заштита животне средине, заштита од насиља, злостављања и занемаривања и програми превенције других облика ризичног понашања, културна активност Школе и сл.).

На оцену из владања не утичу оцене из обавезног предмета, изборних програма и активности.

Закључну оцену из владања на предлог одељењског старешине утврђује одељењско веће.

**Описна оцена из владања у току полугодишта**

Члан 24.

Описна оцена из владања ученика из члана 23. став 1. Правилника утврђује се на основу учениковог односа према школским обавезама и сопственим правима и обавезама, нарочито понашања према другим ученицима, запосленима у Школи и другим организацијама у којима се остварује образовно-васпитни рад, изреченој васпитној или васпитно-дисциплинској мери, школској имовини и имовини других лица, заштити и очувању животне средине.

Оцена из става 1. овог члана садржи и васпитну препоруку.

Опис односа према школским обавезама и сопственим правима и обавезама јесте:

1)у потпуности извршава обавезе у Школи;

2)углавном извршава обавезе у Школи;

3)делимично извршава обавезе у Школи;

4)углавном не извршава обавезе у Школи;

5)не извршава обавезе у Школи.

Опис понашања према другим ученицима, запосленима у Школи и другим организацијама у којима се остварује образовно-васпитни рад, школској имовини и имовини других лица, изреченој васпитној или васпитно-дисциплинској мери, заштити и очувању животне средине јесте:

1)представља позитиван пример другима својим односом;

2)има најчешће коректан однос;

3)понекад се непримерено односи;

4)често има непримерен однос;

5)најчешће има непримерен однос.

**Бројчане оцене из владања у току полугодишта**

Члан 25.

Појединачна бројчана оцена из владања у току полугодишта утврђује се на основу следећих критеријума:

1)Оцену примерно (5) добија ученик који је остварио следеће услове:

– истиче се у извршавању школских обавеза које се односе на наставу и друге облике рада и испуњава их у потпуности и правовремено;

– поштује правила понашања и мере безбедности;

– представља позитиван пример за угледање, истиче се у развоју и неговању атмосфере другарства и конструктивног решавања конфликата у вршњачкој популацији;

–своје ставове брани аргументовано водећи рачуна о осећањима других и усвојеним правилима понашања;

–својим понашањем и иницијативама које покреће, промовише позитивне вредности, толеранцију, хуманост, солидарност и одговорност према себи, другима и окружењу;

–с поштовањем и уважавањем се односи према запосленима у Школи и у другим организацијама;

– поштује школску имовину и имовину других;

– има активан однос према очувању и заштити животне средине.

2)Оцену врло добро (4) добија ученик који је остварио следеће услове:

–углавном извршава и испуњава школске обавезе које се односе на наставу и друге облике рада;

–углавном поштује правила понашања и мере безбедности;

–има коректан однос према другим ученицима;

–прихвата и примењује правила у неговању атмосфере другарства и конструктивног решавања конфликата у вршњачкој популацији;

–бранећи своје ставове мање води рачуна о усвојеним правилима понашања и осећањима других;

–својим понашањем и иницијативама подржава и промовише позитивне вредности, толеранцију, хуманост, солидарност и одговорност према себи, другима и окружењу;

–има коректан однос према запосленима у Школи и у другим организацијама;

–преузима одговорност за своје поступке и коригује своје понашање након опомене или изречене васпитне мере;

–има коректан однос према школској имовини и имовини других;

–чува животну средину.

3)Оцену добар (3) добија ученик који је остварио следеће услове:

–повремено постоје ситуације када га је потребно опомињати на извршавање школских обавеза које се односе на наставу и друге облике рада;

–делимично поштује правила понашања и мере безбедности;

–повремено постоје ситуације када га је потребно опомињати на обавезност коректног понашања према ученицима;

–повремено постоје ситуације када га је потребно опомињати на правила у неговању атмосфере другарства и конструктивног решавања конфликата у вршњачкој популацији;

–бранећи своје ставове не води довољно рачуна о усвојеним правилима понашања и осећањима других;

–својим понашањем и иницијативама повремено подржава и промовише позитивне вредности, толеранцију, хуманост, солидарност и одговорност према себи, другима и окружењу;

–нема увек коректан однос према запосленима у Школи и у другим организацијама;

–прихвата одговорност за своје понашање и коригује га у појачаном васпитном раду, али понавља поступке за које је већ упозорен;

–повремено показује немар према школској имовини и имовини других;

–повремено показује немар према животној средини.

4)Оцену задовољавајуће (2) добија ученик који је остварио следеће услове:

–учестало га је потребно опомињати на извршавање школских обавеза које се односе на наставу и друге облике рада;

–минимално поштује правила понашања и мере безбедности;

–учестало га је потребно опомињати на обавезност коректног понашања према ученицима, при чему углавном изостаје корекција понашања;

–учестало га је потребно опомињати на правила у неговању атмосфере другарства и конструктивног решавања конфликата у вршњачкој популацији, при чему углавном изостаје корекција понашања;

–бранећи своје ставове не води рачуна о усвојеним правилима понашања и осећањима других;

–својим понашањем и иницијативама ретко подржава и промовише позитивне вредности, толеранцију, хуманост, солидарност и одговорност према себи, другима и окружењу;

–не поштује и не уважава запослене у Школи и у другим организацијама;

–тешко прихвата одговорност за своје понашање и понавља понашања за која му је изречена васпитна и/или васпитно-дисциплинска мера;

–не чува школску имовину и имовину других;

–показује немар према очувању животне средине.

5)Оцену незадовољавајуће (1) добија ученик који је остварио следеће услове:

–и поред опомена и појачаног васпитног рада не извршава школске обавезе које се односе на наставу и друге облике рада;

–не поштује правила понашања и не придржава се мера безбедности;

–и поред опомена учестало крши правила коректног понашања према ученицима, при чему изостаје корекција понашања;

–и поред опомена учестало крши правила у неговању атмосфере другарства и конструктивног решавања конфликата у вршњачкој популацији, при чему изостаје корекција понашања;

–не поштује личност других ученика и према њима се понаша нетолерантно, угрожавајући и повређујући права и осећања других;

–својим понашањем и иницијативама не подржава и не промовише позитивне вредности, толеранцију, хуманост, солидарност и одговорност према себи, другима и окружењу;

–угрожава и повређује права запослених у Школи и у другим организацијама;

–не прихвата одговорност за своје понашање и не поправља своје понашање након појачаног васпитног рада;

–показује деструктивно понашање према школској имовини и имовини других;

–показује деструктивно понашање према животној средини.

Оцене дате на основу става 1. овог члана сматрају се појединачним оценама и саставни су део закључне оцене из владања.

Ученик је обавезан да редовно похађа наставу.

На оцену из владања у току школске године утиче редовност похађања наставе од стране ученика, као и изречене васпитне и васпитно-дисциплинске мере.

Ученик који неоправдано изостаје са наставе у току школске године, а на основу редовног праћења и обавештавања родитеља, оцењује се појединачном оценом из владања:

1)врло добро (4) када неоправдано изостане са 8 часова;

2)добро (3) када неоправдано изостане са највише 15 часова;

3)задовољавајуће (2) када неоправдано изостане са највише 25 часова;

4)незадовољавајуће (1) када неоправдано изостане са 26 и више часова.

Оцене дате на основу става 5. овог члана сматрају се појединачним оценама и саставни су део закључне оцене из владања.

Оцена из владања дата на основу нередовног похађања наставе од стране ученика повлачи изрицање васпитне и васпитно-дисциплинске мере.

Оцена из владања у току школске године је и појединачна оцена дата на основу изречене васпитне и васпитно-дисциплинске мере и то:

–укор одељењског старешине – врло добро (4);

–укор одељењског већа – добро (3);

–укор Директора – задовољавајуће (2);

–укор наставничког већа – незадовољавајуће (1).

Оцене дате на основу става 7. овог члана сматрају се појединачним оценама и саставни су део закључне оцене из владања.

Ученик који је оцењен на основу става 5. овог члана, не оцењује се на основу става 7. овог члана уколико је разлог за изрицање васпитне и васпитно-дисциплинске мере неоправдано изостајање ученика.

Школа је у обавези да евидентиране изостанке утврди као оправдане или неоправдане одмах, а најкасније у року од осам радних дана од дана повратка ученика на наставу.

**Закључна оцена из владања**

Члан 26.

Закључна оцена из владања из члана 23. утврђује се на основу описних оцена из члана 24. и бројчаних оцена из члана 25. Правилника.

Приликом закључивања оцене, а на основу понашања ученика у целини, има се у виду и ангажовање ученика у ваннаставним активностима, у складу са школским документима (слободне активности, ученичка задруга, заштита животне средине, заштита од насиља, злостављања и занемаривања, друштвено-користан рад и хуманитарне активности и програми превенције других облика ризичног понашања, културна активност Школе и сл.), процењивањем његовог понашања и извршавања обавеза прописаних законом.

Ако ученик има изречене васпитне или васпитно-дисциплинске мере изречене за лакше повреде обавеза ученика прописане Правилником, за теже повреде обавеза ученика и повреде забране, прописане Законом и Правилником, као и уколико је основано удаљен из непосредног образовно-васпитног рада који обухвата обавезну наставу и остале облике образовно-васпитног рада, њихови ефекти се узимају у обзир приликом утврђивања закључне оцене из владања.

Закључну оцену из владања, на предлог одељењског старешине, утврђује одељењско веће.

Закључна оцена из владања утврђује се на крају првог и другог полугодишта, на основу свих појединачних оцена које су унете у дневник од почетка школске године, а у складу са законом.

Закључна оцена из владања не може да буде већа од највеће појединачне оцене уписане у дневник.

Закључна бројчана оцена из владања, не може да буде мања од:

1)примерно (5), ако је аритметичка средина свих појединачних оцена најмање 4,50;

2)врло добро (4), ако је аритметичка средина свих појединачних оцена од 3,50 до 4,49;

3)добро (3), ако је аритметичка средина свих појединачних оцена од 2,50 до 3,49;

4)задовољавајуће (2), ако је аритметичка средина свих појединачних оцена од 1,50 до 2,49.

5)незадовољавајуће (1), ако је аритметичка средина свих појединачних оцена мања од 1,50.

Закључна бројчана оцена на полугодишту не узима се у обзир приликом утврђивања аритметичке средине из става 7. овог члана на крају другог полугодишта.

Уколико је дошло до позитивних промена у понашању ученика, његова закључна оцена из владања може бити већа од аритметичке средине свих утврђених оцена.

Уколико је дошло до негативних промена у понашању ученика, његова закључна оцена из владања може бити мања од аритметичке средине свих утврђених оцена.

Ако одељењско веће не прихвати образложени предлог закључне оцене одељенског старешине, нову оцену утврђује одељењско веће гласањем. Нова оцена утврђује се јавним гласањем већине присутних чланова одељенског већа.

Утврђена оцена из става 11. овог члана евидентира се у напомени, а у записнику одељењског већа шире се образлаже.

Закључна оцена утврђена на одељењском већу уписује се у дневник у предвиђену рубрику.

Ученик, његов родитељ, односно други законски заступник, има право да поднесе приговор у складу са Законом.

**Смањење оцене из владања**

Члан 27.

Оцена из владања може се смањити ученику коме је изречена васпитно-дисциплинска мера, а може се смањити и због понашања за које је ученику изречена васпитна мера.

За учињену лакшу повреду обавезе када се ученику изриче васпитна мера укора одељењског већа може се смањити оцена из владања на основу одлуке одељењског већа, при чему се цене све околности везане за повреду обавезе, као што су тежина повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст и друге околности.

За изречену васпитно-дисциплинску меру укор Директора, укор наставничког већа, премештај ученика од петог до осмог разреда у другу основну школу, надлежни орган може смањити оцену из владања ученику, ценећи у сваком конкретном случају степен одговорности ученика и друге релевантне околности наведене у ставу 2. овог члана.

Члан 28.

Неоправдано изостајање ученика са наставе до 25 часова у току школске године представља лакшу повреду обевезе, за коју се ученику изриче васпитна мера, а може се и смањити оцена из владања у зависности од релевантних околности које се цене у сваком конкретном случају.

Неоправдано изостајање ученика са наставе више од 25 часова представља тежу повреду обевезе, за коју се ученику смањује оцена из владања и изриче васпитно-дисциплинска мера, уз поштовање принципа поступности у изрицању мера.

Ученику који је неоправдано изостао са наставе и других облика образовно-васпитног рада од 9 до 25 часова, изриче се васпитна или васпитно-дисциплинска мера и смањује оцена из владања.

Оцену из владања утврђује орган који је изрекао васпитно-дисциплинску меру, ценећи релевантне околности у сваком појединачном случају.

Оцена из владања ученику се може смањити и због других тежих повреда обавеза и за повреде забране прописане Законом и Правилником.

Закључну оцену из владања утврђује одељењско веће на предлог одељењског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно-дисциплинских мера и њихових ефеката.

Оцена из владања поправља се на предлог одељењског старешине најкасније на крају полугодишта када ученик покаже позитивне промене у свом понашању, прихвата одговорност за своје поступке или је до позитивних промена у понашању дошло кроз појачан васпитни рад са учеником после изречене васпитне, односно васпитно-дисциплинске мере.

**X** **МАТЕРИЈАЛНА ОДГОВОРНОСТ УЧЕНИКА**

Члан 29.

Ученик, његов родитељ, односно други законски заступник, одговара за материјалну штету коју ученик нанесе Школи намерно или крајњом непажњом, у складу са законом.

Поступак за утврђивање материјалне одговорности ученика покреће Директор, а води комисија коју формира Директор и чији је члан и одељењски старешина ученика.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

Директор, на основу предлога комисије из става 2. овог члана, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, тј. његовог родитеља, односно другог законског заступника материјалне одговорности за штету, због тешке материјалне ситуације.

На решење Директора о материјалној одговорности ученик, тј. његов родитељ односно други законски заступник може изјавити жалбу Школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

**XI ПРАВНА ЗАШТИТА УЧЕНИКА**

Члан 30.

Ученик, тј. родитељ, односно други законски заступник, на изречену васпитно-дисциплинску меру за учињену тежу повреду обавезе или повреду забране прописане Законом и Правилником може уложити жалбу Школском одбору у року од осам дана од дана достављања решења којим се утврђује одговорност ученика и изриче мера.

О жалби Школски одбор одлучује у року од 15 дана од дана достављања жалбе и жалба одлаже извршење решења.

Решавајући по жалби Школски одбор може:

1)закључком да одбаци жалбу ако је недопуштена, неблаговремена или изјављена од неовлашћеног лица;

2)решењем одбије жалбу као неосновану, ако утврди да је поступак доношења решења правилно спроведен, односно у складу са законом;

3)решењем поништи првостепено решење и врати предмет првостепеном органу на поновни поступак, ако утврди да су у првостепеном поступку одлучне чињенице непотпуно или погрешно утврђене, или је дошло до грешке у поступку која је утицала на изреку решења, или је изрека нејасна и противречна образложењу.

Члан 31.

О изреченим васпитним и васпитно-дисциплинским мерама евиденцију води одељењски старешина, уз поштовање начела прописаних законом којим се уређује заштита података о личности.

**XII ЗАВРШНЕ ОДРЕДБЕ**

Члан 32.

На сва пи­та­ња ко­ја ни­су уре­ђе­на Правилником при­ме­њују се од­ред­бе Закона, других закона, подзконских аката и Ста­ту­та Шко­ле.

Члан 33.

Сту­па­њем на сна­гу овог Правилника пре­ста­је да ва­жи Правилник о дисциплинској и материјалној одговорности ученика Основне школе „Доситеј Обрадовић“ Фаркаждин, број 377 од 30.06.2022. године.

Члан 34.

Овај Правилник сту­па на сна­гу осмог да­на од дана об­ја­вљи­ва­ња на огла­сној та­бли Школе.

У Фаркаждину, 04.11.2024. године

**Председник Школског одбора**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Борислава Ивков**

\* Овај Правилник је објављен на огласној табли Школе 04.11.2024. године

Секретар

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Стеван Џелетовић